007 พยัคฆ์ร้ายฝ่าเวลามรณะ

| 007 พยัคฆ์ร้ายฝ่าเวลามรณะ |
| --- | --- |
ใบปิดภาพยนตร์
กำกับ: แครี โจจิ ฟูคูนากะ
บทภาพยนตร์:   นีล เพอร์วิส  รอเบิร์ต เวด  แครี โจจิ ฟูคูนากะ  ฟีบี วอลเลอร์-บริดจ์ 
เนื้อเรื่อง:   นีล เพอร์วิส  รอเบิร์ต เวด  แครี โจจิ ฟูคูนากะ 
สร้างจาก: เจมส์ บอนด์ โดย เอียน เฟลมมิง
อำนวยการสร้าง:   ไมเคิล จี. วิลสัน  บาร์บารา บรอกโคลี 
นักแสดงนำ:   แดเนียล เครก  รามี แมลิก  เลอา แซดู  ลาชานา ลินช์  เบน วิชอว์  เนโอมี แฮร์ริส  เจฟฟรีย์ ไรต์  คริสทอฟ วัลซ์  เรล์ฟ ไฟนส์ 
กำกับภาพ: ลินัส ซันด์เกรียน
ตัดต่อ:   เอลเลียน แกรม  ทอม ครอสส์ 
ดนตรีประกอบ: ฮันส์ ซิมเมอร์
บริษัทผู้สร้าง:   เมโทร-โกลด์วิน-เมเยอร์  อีออนโปรดักชันส์  
ผู้จัดจำหน่าย:   ยูไนเต็ดอาร์ตติสต์รีลีดซิง (อเมริกาเหนือ)  ยูนิเวอร์แซลพิกเจอส์ (นานาชาติ) 
วันฉาย:   28 กันยายน ค.ศ. 2021 (2021-09-28) (รอยัลอัลเบิร์ตฮอลล์)    30 กันยายน ค.ศ. 2021 (2021-09-30) (สหราชอาณาจักร)    7 ตุลาคม ค.ศ. 2021 (2021-10-07) (ไทย)    8 ตุลาคม ค.ศ. 2021 (2021-10-08) (สหรัฐ) 
ความยาว: 163 นาที
ประเทศ:   สหราชอาณาจักร  สหรัฐ 
ภาษา: อังกฤษ
ทุนสร้าง: 250–301 ล้านดอลลาร์สหรัฐ
ทำเงิน: 774.2 ล้านดอลลาร์สหรัฐ
007 พยัคฆ์ร้ายฝ่าเวลามรณะ (อังกฤษ: No Time to Die) เป็นภาพยนตร์แนวสายลับ ที่ออกฉายในปี ค.ศ. 2021 เป็นภาพยนตร์เรื่องที่ยี่สิบห้าในภาพยนตร์ชุด เจมส์ บอนด์ ที่สร้างโดย อีออนโปรดักชันส์ แสดงนำโดย แดเนียล เครก เป็น เจมส์ บอนด์ สายลับเอ็มไอ 6 ครั้งที่ห้าและครั้งสุดท้ายของเขา กำกับโดย แครี โจจิ ฟูคูนากะ จากบทภาพยนตร์โดย นีล เพอร์วิส, รอเบิร์ต เวด, ฟูคูนากะ และ ฟีบี วอลเลอร์-บริดจ์ นักแสดงชุดเดิมจากภาพยนตร์ก่อนหน้านี้ ได้แก่ เลอา แซดู เบน วิชอว์ เนโอมี แฮร์ริส เจฟฟรีย์ ไรต์ คริสทอฟ วัลซ์ รอรี คินเนียร์ และ เรล์ฟ ไฟนส์ กลับมารับบทเดิมอีกครั้ง พร้อมกับนักแสดงชุดใหม่ ได้แก่ รามี แมลิก ลาชานา ลินช์ บิลลี แมกนิวส์เซน อานา เด อาร์มาส ดาวิด เดนชิก และ ดาลี เบนซาลาห์ ในภาพยนตร์ บอนด์ซึ่งออกจากเอ็มไอ 6 ได้รับคำขอจากซีไอเอเพื่อช่วยเหลือนักวิทยาศาสตร์ที่ถูกลักพาตัว ซึ่งนำไปสู่การประลองกับคู่ต่อสู้ที่ทรงพลัง
การพัฒนาของภาพยนตร์เริ่มต้นในปี ค.ศ. 2016 โดยเป็นภาพยนตร์เรื่องแรกในภาพยนตร์ชุดที่ร่วมสร้างและจัดจำหน่ายโดย ยูนิเวอร์แซลพิกเจอส์ ซึ่งได้สิทธิ์ในการจัดจำหน่าย หลังสัญญาของโซนีพิกเจอร์สหมดอายุ หลังฉายภาพยนตร์ องค์กรลับดับพยัคฆ์ร้าย ในปี ค.ศ. 2015 ยูไนเต็ดอาร์ตติสต์รีลีดซิง ถือสิทธิ์ในการจัดจำหน่ายในสหรัฐ รวมไปถึงการจัดจำหน่ายในรูปแบบดิจิทัลทั่วโลกและสิทธิ์ทางโทรทัศน์ ยูนิเวอร์แซลจะจัดจำหน่ายภาพยนตร์ในรูปแบบโฮมวิดีโอทั่วโลก แต่เดิม เดนนี บอยล์ กำหนดให้เป็นผู้กำกับและร่วมเขียนบทกับจอห์น ฮอดจ์ ทั้งคู่ออกจากโครงการเนื่องจากความคิดสร้างสรรค์แตกต่างกันในเดือนสิงหาคม ค.ศ. 2018 ฟูกูนากะเข้ามาแทนที่บอยล์ในเดือนต่อมา นักแสดงส่วนใหญ่ได้เซ็นสัญญากลับมาแสดงเมื่อเดือนเมษายน 2019 การถ่ายทำเริ่มต้นตั้งแต่เดือนเมษายนถึงเดือนตุลาคม ค.ศ. 2019 ในชื่อชั่วคราว บอนด์ 25 ชื่อภาพยนตร์อย่างเป็นทางการประกาศในเดือนสิงหาคม ค.ศ. 2019
007 พยัคฆ์ร้ายฝ่าเวลามรณะ ฉายรอบปฐมทัศน์โลกที่ รอยัลอัลเบิร์ตฮอลล์ ในลอนดอนเมื่อวันที่ 28 กันยายน ค.ศ. 2021 และฉายในโรงภาพยนตร์สหราชอาณาจักรเมื่อวันที่ 30 กันยายน ค.ศ. 2021 ภาพยนตร์ฉายในไทยวันที่ 7 ตุลาคม ค.ศ. 2021 และในสหรัฐวันที่ 8 ตุลาคม ค.ศ. 2021 หลังภาพยนตร์เลื่อนฉายอยู่หลายครั้ง เนื่องจากการออกจากโครงการของบอยล์และการระบาดทั่วของโควิด-19 ภาพยนตร์ได้รับการตอบรับที่ดีจากนักวิจารณ์ โดยชมว่าเป็นตอบจบที่เหมาะสมกับช่วงเวลาที่เครกแสดงเป็นบอนด์ ภาพยนตร์ทำเงินมากกว่า 774 ล้านดอลลาร์สหรัฐทั่วโลก ทำให้เป็นภาพยนตร์ที่ทำเงินสูงสุดอันดับที่สี่ในปี ค.ศ. 2021